text: Se hvor meget din politidirektør får i bonus
  13 september 2014 kl. 07.28
  Landets 12 politidirektør fik sidste år 740.000 kroner i bonus. Det møder kritik fra Christiansborg. Læs i artiklen, hvor meget politidirektøren får i dit område.
  70.000 kroner. Så meget fik politidirektøren i Syd- og Sønderjyllands Politi, Jørgen Martin Meyer, i bonus sidste år. Chefen for Sydøstjyllands Politi, Helle Kyndesen, fik 60.000 kr. På nær København og Bornholm kan politidirektørerne maksimalt opnå en bonus på 80.000 kr. Ordningen møder kritik fra Christiansborg.
  - De skaber desværre en evindelig diskussion om, hvorvidt lederne i politi gør noget alene for at tjene penge, siger SF's retsordfører, Karina Lorentzen, til Ritzau.
  Med undtagelse af Bornholm og Københavns Politikreds kan politidirektørerne maksimalt opnå en bonus på 80.000 kr. Også De Konservative er kritiske over for ordningen.
  - Problemet er kriterierne for bonusløn. Kriterier, der i dag kan føre til absurde situationer, hvor politifolk presses til i december at have et helt skævt fokus bare for at politidirektøren kan leve op til resultatkravene, siger De Konservatives retsordfører, Tom Behnke, til Ritzau.
  Målet for politidirektørerne som helhed i 2014 er at komme under 42.513 indbrud på landsplan, før de får bonusser. Sidste år var der anmeldt 41.921 indbrud, så hvis tyvene blot stjæler i samme omfang, er bonussen sikret, selvom Danmark har det højeste antal indbrud per indbygger i EU.
  FAKTA: Her er listen over, hvor meget landets politichefer hev hjem i bonus sidste år.
  Cheferne i de enkelte kredse kan maksimum få 80.000 kroner - på nær København, der kunne opnå 100.000 kroner og Bornholmm, der som maksimum kunne opnå 30.000 kroner.
  * 100.000 kroner: Thorkild Fogde - Københavns Politi
  * 75.000 kroner: Jens Kaasgaard - Midt- og Vestjyllands Politi
  * 70.000 kroner: Jørgen Martin Meyer - Syd- og Sønderjyllands Politi
  * 65.000 kroner: Jørgen Ilum - Østjyllands Politi
  * 65.000 kroner: Lene Frank - Sydsjællands og Lolland-Falsters Politi
  * 60.000 kroner: Helle Kyndesen - Sydøstjyllands Politi
  * 60.000 kroner: Elsemette Cassøe - Nordjyllands Politi
  * 60.000 kroner: Finn Borch Andersen - Nordsjællands Politi
  * 55.000 kroner: Kim Christiansen - Københavns Vestegns Politi
  * 50.000 kroner: Anders Linnet - Midt- og Vestsjællands Politi
  * 50.000 kroner: Poul Bjørnholdt Løhde - Fyns Politi
  * 30.000 kroner: Peter Møller Nielsen - Bornholms Politi
  Kilde: Rigspolitiet
  